  Майя Бывальцева 7-тӥ южтолэзе Ува каргуртын куинь аресозь покчиослы «Колокольчик» но «Тополёк» яслиос усьтӥзы. Отчы 160 нылпиос ветлыны быгатозы. Со сярысь Удмуртиысь тӧролэн но кивалтэтлэн пресс-службазы ивортэ. Выль яслиосты усьтэмен Уваын черод шӧдскымон кулэсмиз. Каргуртын 80 интылы эшшо одӥг юрт пуктыса, ужпум сэрттэмын-пертчемын луоз. Та дыре ӵектосэз дасян мынэ. «Колокольчик» яслие Алевтина Вахрушевалэн Катя нылыз мыноз, али солы 1 арес 3 толэзь. Кышномурт верамъя, выль юртъёсты усьтон Уваын улӥсьёс понна туж пусйымон ужрад луэ, угось каргуртысь уноезлэн анайёслэн уже вазьгес потэмзы потэ. Ачиз со та яслиын ужаны малпа. Удмуртия Росси азьмуртлэн вазиськонысьтыз ясли группаосъя ужпумез сэрттон-пертчон пумысен куронъёссэ умой быдэстэ. Объектъёсты лэсьтон Россиысь Дышетонъя министерство но Удмуртиысь кивалтэт куспын юнматэм тупанкылъя, озьы ик «Демография» йӧскалык ӵектосэз быдэстон улсын мынэ но азьланьтӥськоз. Уваос доры корка пыронэ Удмуртиысь кивалтэтлэн тӧроезлэн воштӥсез Анастасия Муталенко вуиз. Солэн верамезъя, 80 интылы чаклам нылпи садэз пуктон 90 миллион манет котыр усё. Коньдон федерал но элькун бюджетъёс висъяло. Школалэсь азьвыл тодон-валан сётонъя юртъёсы нылпиосты дышетыны туала тӥрлык басьто. Таяз арын ми нырысетӥоссэ яслиосты усьтӥськомы. Туж шумпотымон, Уваын огдыре кык объект ужаны кутске. <…> Та тупатэм юртъёс ӧвӧл, соос чылкак выль, 2 толэзьысен куинь аресозь нылпиослы ясли группаосын Анастасия Муталенко, Удмуртиысь кивалтэтлэн тӧроезлэн воштӥсезУдмуртиысь дышетонъя но тодосъя министр Светлана Болотнкиова ватсаз, вуоно корка пыронъёс Можгаын, Якшур-Бӧдьяын но элькунысь мукет муниципал кылдытэтъёсын луозы. Озьы ик со пусйиз, нылпи садъёсын ужасьёс пумысен шугъяськонъёс уз луэ шуыса. Вылӥ но шоръёзо ӧнер дышетсконниосысь та удысъя 200-300 ӧнерчиос пото. Со сяна, ӵектосэз быдэсъяны дасяськон улсын яслие ветлӥсь пиналъёсын ужаны дышетонъя программаосты кутскизы. Таяз арын Удмуртиын 27 ясли усьтозы, отын куинь аресозь нылпиос понна 2 сюрс 100 инты луоз. Коньдэтысь оглом 1 миллиард 300 миллион манетлэсь трос усё висъялозы. 2020-2021 аръёсы эшшо 2 сюрс 190 интылы 24 объект пуктозы. Озьы, Россилэн азьмуртэныз пусъем дырозь элькунын яслиосын 4 сюрслэсь трос инты кылдытэмын луоз. Тодэ вайытом, Россилэн азьмуртэз Владимир Путин туэ тулыспалэ Федерал Собранилы вазиськоназ 2019-тӥ арын кунын 2 толэзьысен 3 аресозь нылпиослы 90 сюрс интыос кылдытыны ужпум пуктӥз. Куинь арскын со лыдпус 270 сюрс интыозь будыны кулэ.   Тегъёс: Мерлык Дышетон Ува Удмуртия нылпиос дӥськут АнастасияМуталенко СветланаБолотникова  